Správa zo zahraničnej pracovnej cesty

1.  Účastník ZPC:
prof. RNDr. Ján TURŇA, CSc., CVTI SR, Lamačská cesta 8/A, 811 04 Bratislava, riaditeľ, AJ
Ing. Adriana SHEARMAN, CSc., CVTI SR, Lamačská cesta 8/A, 811 04 Bratislava, odb. pracovník, odb. OTT, AJ

2.  Zahraničná pracovná cesta:
Česká republika, Praha, 8. – 9. 9. 2011, Národní technická knihovna, Praha, medzinárodná konferencia KRE 11 (Knowledge, Research, Education), venovanú meraniu výskumu
hradenie nákladov: projekt NITT SK z EFRR.

3.  Rámcový program pobytu:
8. 9. 2011 - príjazd do Prahy autom, ubytovanie v hoteli Denisa – Praha-Dejvice 
13:00  - 13:15 - zahájení konferencie a privítanie účastníkov
13:15  -  16:45 - prednášky
17:00  - 17:50 - prehliadka NTK (Národní technická knižnice) v Prahe
9.9.2011 
9:00  - 10:45 - prednášky
11:15 - 12.50 - panelová diskusia
12.50  - záver

4.  Stručný priebeh rokovaní, resp. študijného pobytu:
	Konferencia bola určená pre univerzitných hodnostárov, vedúcich pedagógov akademickej obce, knižničný personál a vydavateľov ako platforma na uľahčenie diskusie o trendoch a politikách, ktoré formujú ich záujmy a týkajú sa nás všetkých. 
	Cieľom konferencie bolo informovanie účastníkov o rôznych prístupoch a metódach hodnotenia výsledkov vedy a výskumu z rôznych uhlov pohľadu a nástrojoch založených na bibliometrických údajoch, ktoré sú používané ako súčasť hodnotenia vedy a výskumu.
	Konferenciu otvoril p. Martin Svoboda, riaditeľ NTK Praha a účastníkov privítal Jan Hrušák, vrchný riaditeľ sekcie pre vedu a výskum MŠMT ČR. V súčasnosti 40% rozpočtu MŠMT ČR je určených na financovanie vedy. Medzi vedeckou komunitou a politikmi panuje zhoda v otázke urgentnej zmeny hodnotenia systému hodnotenia kvality výskumu, na základe ktorej sú inštitúcie VaV financované a o potrebe dobre zdôvodnených a spravodlivých metód hodnotenia, ktoré podporia výskum ako nutnú podmienku ekonomického rozvoja a vysokoškolského vzdelávania. V ČR prebehol audit vykonaný medzinárodným konzorciom, na základe ktorého vzišiel nový individuálny národný projekt realizovaného v rámci štrukturálnych fondov EÚ „Efektivní systém hodnocení a financování výzkumu, vývoje a inovací“, ktorý začne v septembri 2011. Úlohou projektu je pripraviť a overiť návrh nového systému hodnotenia a financovania výskumu a vývoja v ČR založeného na medzinárodných štandardoch kvality, ktorý v rokoch 2011 až 2013 bude zameraný na 7 kľúčových aktivít: 
1. Doplnenie analytického materiálu a informačných zdrojov, 2. Systémové projekty, 3. Systémové financovanie z verejných prostriedkov, 4. Pilotné overovanie vo všetkých typoch výskumných inštitúcií a inštitúcií riadených MŠMT, 5. Harmonogram pre prechodné obdobie 6. Príprava podkladov pre legislatívne zmeny 7. Koordinácia reformných návrhov a vytváranie konsenzuálnych podmienok pre ich prijatie. Gestorom projektu je prof. Jitka Moravcová z VŠCHT Praha, ktorá sa zúčastnila na panelovej diskusii na záver konferencie.
	Systém hodnotenia národných univerzít založený aplikovaný na v USA - od národnej po inštitucionálnu úroveň predstavil prof. J. V. Staros, Ph.D., dekan a prorektor pre vedu a výskum, Massachusettská univerzita, Amherst, USA. Priblížil tri metodiky založené na výskume – Carnegie klasifikácia, Centrum na hodnotenie výkonu univerzít (CMUP) a Asociácia amerických (resp. USA) univerzít (AAU). Každá z metodík plní iný cieľ, odchýlky, prejavujúce sa pri uplatnení niektorých typov ukazovateľov pri hodnotení verejných vs súkromných univerzít sú minimalizované, resp. kompenzované. Súčasťou všetkých je aj bibliometrické hodnotenie (počty publikácií a citácií) v agregovanej a normalizovanej forme. Ako zdroje týchto údajov slúžia komerčné databázy Web of Knowledge a Scopus a údaje z databáz inštitúcií (počet zamestnancov, doktorandov, ocenenia pracovníkov, príjem z projektov a pod.) a databáz Academic analytics.
	Pani N. F. Foster, sociálna antropologička z Univerzity v Rochestri referovala o metóde spoluúčasti, ktorú aplikovali so spolupracovníkmi v rámci projektu pri rekonštrukcii akademickej knižnice. Základom metódy bola spoluúčasť študentov na pretváraní priestorov knižnice tak, aby v prvom rade vyhovovala tým, ktorí ju používajú. 
	Na najčastejšie chyby pri používaní bibliometrických údajov na hodnotenie vedy a výskumu v Českej republike poukázal doc. Štěpán Jurajda z CERGE-EI, CZ - Centra pre ekonomický výskum a doktorské štúdium, Praha, Česká republika. Na túto prednášku nadviazal E. Arnold, profesor na univerzite v Twente, NL a výkonný riaditeľ spol. Technopolis Group, UK, ktorá v spolupráci s ďalšími zahraničnými inštitúciami vykonala audit systému hodnotenia vedy, výskumu a inovácií (VaVaI) v Českej republike a odporučila princípy a model hodnotenia a financovania vedy vhodný pre Českú republiku. Analyzoval pozitíva a negatíva rôznych typov štruktúr a hierarchické postavenie orgánov na úrovni vlád a inštitúcií zabezpečujúcich hodnotenie vedy a výskumu (Fínsko, Nórsko, Austrália) a modely hodnotenia. Pri jeho zostavovaní treba rešpektovať osobitosti danej krajiny, východiskom by mal byť inteligentný model posudzovania expertmi a mal by byť dosiahnutý konsenzuálne. 
	Možnosti nástrojov na scientometrické spracovanie bibliografických údajov z databáz Scopus (SciVal) a Web of Science (InCites) na hodnotenie vedy a výskumu z hľadiska postavenia jednotlivca, skupín vedeckých tímov, katedry/oddelenia, inštitúcie a v medzi-inštitucionálnom a medzinárodnom kontexte stručne priblížili p. J. M. Verheggen, zástupca vydavateľstva Elsevier, NL v prednáške o viacrozmernom prístupe k hodnoteniu vedy a ich produkte SciVal a p. Jeff Clovis zo spoločnosti Thomson Reuters, USA v prezentácii zameranej na hodnotenie produktivity fakúlt a výkonom vo vede a výskume na inštitucionálnej úrovni na základe kľúčových publikačných a citačných indikátorov.
	V záverečnej prednáške J. Machan (Škoda, ČR) kriticky zhodnotil spoluprácu medzi priemyslom a vysokými školami na vedeckých a výskumných projektoch a podelil sa o pozitívne a negatívne skúsenosti a postrehy z tejto spolupráce, upozornil na nedostatky a uviedol akým spôsobom je možné ich odstrániť a vzájomné výhody takejto spolupráce. Ako kľúčové vysoké školy spolupracujúce so Škoda uviedol ČVUT Praha, TU Liberec, TU Brno, VŠB Ostrava, VŠUP Praha a Bratislava (dizajn).
	Na panelovej diskusii sa zúčastnili všetci prenášajúci okrem doc. Jurajdu, pani prof. J. Moravcová ako gestor projektu „Efektivní systém hodnocení a financování výzkumu, vývoje a inovací“ a Doc. Ing. Milan Pospíšil, CSc., prorektor pre vedu a výskum ČVTU Praha s podnetnými myšlienkami:

-	pri hodnotení vedy a výskumu knižnice majú pôsobiť ako aktívne informačné centrá a nie ako repozitáre 
-	nový systém na hodnotenie vedy a výskumu v ČR by mal byť zavedený v priebehu 3-3 rokov, mal by byť úplne nový, ale európsky, aby bol porovnateľný, musí byť založený na dôvere a transparentne a otvorene vysvetliť, čo sa od systému očakáva. Dôvera, na ktorej je systém založený v škandinávskych krajinách a VB (kultúrne rozdiely), asi nebude možné implementovať bez problémov v podmienkach ČR. Budú musieť existovať isté opravné a reštrikčné mechanizmy, a bude potrebné zvýšiť celospoločenské povedomie o tom, na čo slúži tento systém, nie ako nevyhnuté zlo, ale na podporu spoločnosti.
-	nedocenenie sivej literatúry
 
5.  Odporúčané závery:
	- poskytovať prezenčné výpožičky aj osobám, ktoré nie sú držiteľmi používateľského 	preukazu CVTI SR
	- prostredníctvom lokálneho zástupcu vydavateľstva Elsevier sa bližšie oboznámiť s 	produktom SciVal
	- sledovať priebeh projektu „Efektivní systém hodnocení a financování výzkumu, 	vývoje a inovací“ v ČR , ktorý začne 13.9.2011.

6.   Prehľad prinesenej dokumentácie a miesto jej uloženia
Propagačné materiály vydavateľstva Elsevier, týkajúce sa produktu SciVal, ktoré boli dodané účastníkom pri registrácii sú dostupné u účastníkov ZPC.

7. Osobitne vyhodnotený očakávaný prínos ZPC
- návrh na sprístupnenie knižného a časopiseckého fondu prezenčnou formou (samoobslužne, výlučne prezenčne) aj na osoby (akademickí pracovníci), ktoré nie sú držiteľmi používateľského preukazu CVTI SR 
- užšia špecializácia na poskytovanie dlhodobých rešeršných služieb (z časopiseckých, knižných a patentových databáz, databáz noriem a pod.) smerom k individuálnym, na mieru šitým požiadavkám pracovníkom akademickej sféry v zmysle implementácie národného projektu NITT SK – Národná infraštruktúra pre podporu transferu technológií na Slovensku
- návrh na zakúpenie licencie k produktu SciVal vydavateľstva Elsevier na hodnotenie vedy a výskumu na realizáciu aktivity 1.1 projektu NITT SK – Národná infraštruktúra pre podporu transferu technológií na Slovensku
- nadviazanie kontaktov s účastníkmi konferencie s potenciálom spolupráce pri implementácii projektu NITT SK – Národná infraštruktúra pre podporu transferu technológií na Slovensku

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na web stránke MŠVVaŠ SR a na intranete CVTI SR. Informácie z konferencie budú tlmočené ďalším pracovníkom inštitúcie, ktorí sa venujú problematike hodnotenia vedy a výskumu v rámci riešenia projektu NITT SK – Národná infraštruktúra pre podporu transferu technológií na Slovensku.
Súhlasím so zverejnením správy na internete: áno

Správu vypracovali: Adriana Shearman a Ján Turňa	......................................................
								......................................................

Dátum: 16.9. 2011

Správu schválil:  prof. RNDr. J. Turňa, CSc. (riaditeľ)	......................................................